สกัดของเถื่อนออนไลน์ แก้ละเมิดทรัพย์สินทางปัญญา
นายทศพล ทังสุบุตร อธิบดีกรมทรัพย์สินทางปัญญา เปิดเผยว่า กรมได้หารือกับแพลตฟอร์มจำหน่ายสินค้าออนไลน์ชื่อดัง เช่น ช้อปปี้ และลาซาด้า เพื่อขอให้เพิ่มความเข้มงวดกรณีมีผู้ฝากร้านขายสินค้าในแพลตฟอร์ม จำหน่ายสินค้าละเมิดทรัพย์สินทางปัญญา ซึ่งทั้ง 2 แพลตฟอร์มจะมีกลไก หรือขั้นตอนการรับแจ้งจากเจ้าของทรัพย์สินทางปัญญา หากพบการจำหน่ายสินค้าละเมิด จะนำผู้ค้าสินค้าละเมิดออกจากแพลตฟอร์มทันทีนอกจากนี้ ยังประชุมร่วมกับตัวแทนเจ้าของทรัพย์สินทางปัญญา ที่ดูแลสินค้าแบรนด์เนม ทั้งไทยและต่างประเทศ และเจ้าของช้อปปี้ และลาซาด้า เพื่อร่วมกันดูแลไม่ให้จำหน่ายสินค้าละเมิด โดยกรมได้ร่างบันทึกความตกลง (เอ็มโอยู) ว่าด้วยความร่วมมือในการป้องปรามการจำหน่ายสินค้าละเมิดทรัพย์สินทางปัญญาทางอินเตอร์เน็ต และส่งร่างเอ็มโอยูให้ตัวแทนเจ้าของทรัพย์สินทางปัญญา และเจ้าของแพลตฟอร์มพิจารณาแล้ว โดยจะลงนามร่วมกันต่อไป ซึ่งจะช่วยให้การแก้ปัญหาขายสินค้าละเมิดทางออนไลน์มีประสิทธิภาพ และเสริมสร้างความมั่นใจให้กับผู้ซื้อได้ด้านนายชัยยุทธ คำคุณ ที่ปรึกษาด้านพัฒนาระบบควบคุมทางศุลกากร ในฐานะโฆษกกรมศุลกากร กล่าวว่า เดือน มิ.ย.63 ตรวจพบการกระทำผิดตามกฎหมายศุลกากร หรือกฎหมายอื่นที่เกี่ยวข้อง 1714 คดี มูลค่า 122 ล้านบาท สินค้าที่จับกุมได้ 1.ยาเสพติดให้โทษประเภทเอ็กซ์ตาซี 25885 เม็ด มูลค่า 20.7 ล้านบาท 2.น้ำมันดีเซล 98000 ลิตร มูลค่า 2 ล้านบาท และ 3.บุหรี่ไฟฟ้า 2150 ชิ้น มูลค่า 500000 บาท ส่วนช่วง 9 เดือน (ต.ค.62-มิ.ย.63) พบการกระทำความผิด 19287 คดี รวม 2486 ล้านบาท เป็นยาเสพติด 257 คดี น้ำมันดีเซล 267 คดี กว่า 8.3 ล้านบาท น้ำมันเบนซิน 333 คดี กว่า 3.6 ล้านบาท บุหรี่ 670 คดี มูลค่า 134.9 ล้านบาท ส่วนบารากุบารากุไฟฟ้า บุหรี่ไฟฟ้า และอุปกรณ์ 573 คดี รวม 11.1 ล้านบาท.
อธิบดีกรมทรัพย์สินทางปัญญา หารือกับแพลตฟอร์มจำหน่ายสินค้าออนไลน์ชื่อดัง เพื่อขอให้เพิ่มความเข้มงวดกรณีมีผู้ฝากร้านขายสินค้าในแพลตฟอร์ม จำหน่ายสินค้าละเมิดทรัพย์สินทางปัญญา
ละเมิดทรัพย์สินทางปัญญา,ทรัพย์สินทางปัญญา,สินค้าออนไลน์,ขายของออนไลน์,สินค้าละเมิดลิขสิทธิ์,ทศพล ทังสุบุตร,ข่าววันนี้